Title: ระเบียบกรมสวัสดิการและคุ้มครองแรงงาน ว่าด้วยกองทุนเพื่อผู้รับงานไปทำที่บ้าน พ.ศ. 2545

ระเบียบกรมสวัสดิการและคุ้มครองแรงงาน

ระเบียบกรมสวัสดิการและคุ้มครองแรงงาน
ว่าด้วยกองทุนเพื่อผู้รับงานไปทำที่บ้าน
พ.ศ.  ๒๕๔๕

โดยที่กรมสวัสดิการและคุ้มครองแรงงานได้รับงบประมาณตามพระราชบัญญัติงบประมาณรายจ่ายประจำปี
๒๕๔๕ เพื่อจัดตั้งกองทุนในลักษณะเป็นเงินทุนหมุนเวียนให้ผู้รับงานไปทำที่บ้านกู้ไปซื้อวัตถุดิบและอุปกรณ์ในการผลิตหรือการขยายการผลิตให้มากขึ้น
เป็นการสร้างอาชีพ สร้างโอกาสการมีงานทำและรายได้ให้กับผู้รับงานไปทำที่บ้าน
ก่อให้เกิดกระแสหมุนเวียนของเงินตราขึ้นในชุมชน การรับงานไปทำที่บ้านนั้น
สามารถรองรับผู้ว่างงานและผู้ถูกเลิกจ้างอันเนื่องจากวิกฤตเศรษฐกิจและเป็นการสนองนโยบายเร่งด่วนของรัฐบาลที่จะฟื้นฟูเศรษฐกิจและสังคมของประเทศโดยเร็ว
ดังนั้น เพื่อให้การบริหารและการใช้จ่ายเงินกองทุนดังกล่าวเป็นไปด้วยความเรียบร้อย
มีความคล่องตัว เกิดประสิทธิภาพและประสิทธิผล กรมสวัสดิการและคุ้มครองแรงงานจึงวางระเบียบไว้
ดังต่อไปนี้

ข้อ  ๑ 
ระเบียบนี้เรียกว่า ระเบียบกรมสวัสดิการและคุ้มครองแรงงานว่าด้วยกองทุนเพื่อผู้รับงานไปทำที่บ้าน
พ.ศ. ๒๕๔๕

ข้อ ๒[๑] 
ระเบียบนี้ให้ใช้บังคับตั้งแต่วันที่ประกาศเป็นต้นไป

ข้อ ๓ 
วิธีปฏิบัติอื่นใดนอกเหนือจากที่กำหนดไว้แล้วในระเบียบนี้ ให้ปฏิบัติตามระเบียบของทางราชการโดยอนุโลม

ข้อ ๔ 
ในกรณีที่ไม่อาจปฏิบัติตามข้อกำหนดในระเบียบนี้ ให้ขอทำความตกลงกับกระทรวงการคลัง

ข้อ ๕ 
ให้อธิบดีกรมสวัสดิการและคุ้มครองแรงงานเป็นผู้รักษาการตามระเบียบนี้และมีอำนาจตีความ
วินิจฉัยปัญหา กำหนดหลักเกณฑ์ และวิธีปฏิบัติเพื่อดำเนินการให้เป็นไปตามระเบียบนี้

ข้อ ๖  ในระเบียบนี้
กองทุน หมายความว่า กองทุนเพื่อผู้รับงานไปทำที่บ้าน
ผู้รับงานไปทำที่บ้าน
หมายความว่า บุคคลหรือกลุ่มบุคคลซึ่งรับงานจากเจ้าของงานหรือคนกลางไปผลิต ประกอบ
บรรจุ ซ่อมหรือแปรรูปสิ่งของตามที่ได้ตกลงในบ้านของตนเองหรือสถานที่ที่มิใช่สถานประกอบกิจการของเจ้าของงานเพื่อรับค่าจ้าง
กลุ่มผู้รับงานไปทำที่บ้าน
หมายความว่า กลุ่มของผู้รับงานไปทำที่บ้านที่รวมตัวกันไม่น้อยกว่าสิบคนเพื่อรับงานไปทำที่บ้าน
และได้จดทะเบียนไว้กับกรมสวัสดิการและคุ้มครองแรงงาน
คณะกรรมการ หมายความว่า
คณะกรรมการกองทุนเพื่อผู้รับงานไปทำที่บ้าน
อธิบดี หมายความว่า อธิบดีกรมสวัสดิการและคุ้มครองแรงงาน

หมวด  ๑
กองทุนเพื่อผู้รับงานไปทำที่บ้าน

ข้อ  ๗ 
กองทุน ประกอบด้วย
(๑)  เงินที่ได้รับจากงบประมาณรายจ่ายประจำปี
(๒)  เงินที่มีผู้บริจาคให้
(๓)  ดอกผลของเงินกองทุน
(๔)  เงินรายได้อื่น

ข้อ  ๘ 
กองทุนมีวัตถุประสงค์เพื่อให้ผู้รับงานไปทำที่บ้านกู้ไปซื้อวัตถุดิบและอุปกรณ์ในการผลิตหรือขยายการผลิต
เพื่อสร้างอาชีพ และสร้างรายได้ให้กับผู้รับงานไปทำที่บ้าน

ข้อ  ๙ 
เงินกองทุนให้จ่ายเพื่อกิจการ ดังต่อไปนี้
(๑) 
จ่ายเป็นเงินกู้ให้แก่กลุ่มผู้รับงานไปทำที่บ้าน
(๒)  ค่าใช้จ่ายในการดำเนินคดี
(๓)  ค่าใช้จ่ายในการบริหารกองทุน
และค่าใช้จ่ายอื่นที่เกี่ยวกับการจัดกิจการของกองทุน

ข้อ  ๑๐ 
ให้สำนักงานผู้รับงานไปทำที่บ้านปิดบัญชีกองทุนไว้ที่กรมบัญชีกลาง กระทรวงการคลัง
เรียกว่า บัญชีกองทุนเพื่อผู้รับงานไปทำที่บ้าน
เพื่อให้เกิดความคล่องตัวในการบริหารงาน
ให้สำนักงานผู้รับงานไปทำที่บ้านมีบัญชีเงินฝากไว้ที่ธนาคารที่เป็นรัฐวิสาหกิจ
ตามที่คณะกรรมการกำหนด โดยความเห็นชอบของกระทรวงการคลัง

ข้อ  ๑๑ 
ให้สำนักงานผู้รับงานไปทำที่บ้าน กรมสวัสดิการและคุ้มครองแรงงานปฏิบัติงานธุรการของคณะกรรมการ
วิเคราะห์และประเมินสินเชื่อ ติดตามสินเชื่อ ส่งเสริมและสนับสนุนการใช้บริการสินเชื่อ
บริหารด้านการเงินการบัญชี รวมทั้งปฏิบัติงานอื่นตามที่คณะกรรมการและอนุกรรมการมอบหมายเพื่อใช้เป็นไปตามระเบียบนี้

หมวด  ๒
คณะกรรมการกองทุนเพื่อผู้รับงานไปทำที่บ้าน

ข้อ  ๑๒ 
ให้มีคณะกรรมการคณะหนึ่งเรียกว่า คณะกรรมการกองทุนเพื่อผู้รับงานไปทำที่บ้าน ประกอบด้วย อธิบดีกรมสวัสดิการและคุ้มครองแรงงาน เป็นประธานกรรมการ
ผู้แทนกรมบัญชีกลาง ผู้แทนสำนักงบประมาณ ผู้แทนกรมการพัฒนาชุมชน ผู้แทนกรมส่งเสริมสหกรณ์
ผู้แทนกรมส่งเสริมอุตสาหกรรม ผู้แทนธนาคารออมสิน ผู้แทนองค์กรพัฒนาเอกชน (NGOs) ผู้แทนกลุ่มผู้รับงานไปทำที่บ้าน
ผู้เชี่ยวชาญเฉพาะด้านมาตรฐานคุ้มครองแรงงาน ผู้แทนผู้เชี่ยวชาญเฉพาะด้านนโยบายและแผน
ผู้แทนกองนิติการ ผู้แทนกองคลัง เป็นกรรมการ ผู้อำนวยการสำนักงานผู้รับงานไปทำที่บ้าน
เป็นกรรมการและเลขานุการ และหัวหน้าฝ่ายโครงการพิเศษ เป็นกรรมการและผู้ช่วยเลขานุการ

ข้อ ๑๓  ให้คณะกรรมการมีอำนาจหน้าที่ ดังต่อไปนี้
(๑) กำหนดนโยบาย
กำกับและดูแลบริหารงานกองทุน
(๒) อนุมัติเงินกู้
(๓)
ออกระเบียบและข้อบังคับการบริหารงานกองทุน
(๔) อนุมัติค่าใช้จ่ายเพื่อการบริหารงานกองทุนตามความจำเป็น
(๕)
ปฏิบัติการอื่นตามที่กำหนดไว้ในระเบียบนี้หรือตามที่อธิบดีมอบหมาย

ข้อ ๑๔ 
คณะกรรมการมีอำนาจแต่งตั้งคณะอนุกรรมการเพื่อพิจารณาหรือปฏิบัติการอย่างหนึ่งอย่างใดตามที่คณะกรรมการมอบหมายก็ได้

ข้อ ๑๕ 
การประชุมของคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
จึงจะเป็นองค์ประชุม
ในกรณีที่ประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ให้กรรมการซึ่งมาประชุมเลือกกรรมการคนหนึ่งเป็นประธานในที่ประชุม
มติในที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
ในกรณีที่กรรมการผู้ใดมีส่วนได้เสียเป็นการส่วนตัวในเรื่องที่พิจารณา
ผู้นั้นไม่มีสิทธิเข้าประชุม

ข้อ ๑๖  การประชุมของคณะอนุกรรมการให้นำข้อ ๑๕
มาใช้บังคับโดยอนุโลม

หมวด  ๓
หลักเกณฑ์การให้กู้และการชำระหนี้

ข้อ ๑๗ 
กลุ่มผู้รับงานไปทำที่บ้านที่ประสงค์จะกู้เงินจากกองทุน ต้องมีคุณสมบัติ
ดังนี้
(๑)  เป็นกลุ่มผู้รับงานไปทำที่บ้านที่ได้จดทะเบียนกับกรมสวัสดิการและคุ้มครองแรงงาน
(๒) 
เป็นกลุ่มผู้รับงานไปทำที่บ้านที่มีการจัดการที่ชัดเจน
(๓) 
เป็นกลุ่มผู้รับงานไปทำที่บ้านมีทรัพย์สินหรือเงินทุนร่วมกันไม่น้อยกว่าหนึ่งหมื่นบาท
(๔) 
เป็นกลุ่มผู้รับงานไปทำที่บ้านที่ดำเนินการร่วมกันมาไม่น้อยกว่าหนึ่งปี
(๕) 
ยินยอมปฏิบัติตามเงื่อนไขและข้อกำหนดตามระเบียบนี้ทุกประการ

ข้อ ๑๘ 
ระยะเวลาการชำระคืนเงินกู้และอัตราดอกเบี้ย ให้เป็นไปตามที่คณะกรรมการประกาศกำหนด

หมวด  ๔
การยื่นคำขอกู้และการพิจารณาคำร้องขอกู้

ข้อ ๑๙  การยื่นคำร้องขอกู้ ให้สมาชิกกลุ่มผู้รับงานไปทำที่บ้านยื่นคำร้องขอกู้ตามแบบที่อธิบดีกำหนด
พร้อมเอกสาร ดังต่อไปนี้
(๑) 
สำเนาบัตรประจำตัวประชาชนของสมาชิกกลุ่มหรือหลักฐานอื่นที่ทางราชการออกให้ซึ่งแสดงได้ว่าระบุถึงตัวผู้นั้น
(๒) 
สำเนาทะเบียนบ้านซึ่งต้องอยู่ในเขตจังหวัดที่ยื่นขอกู้
(๓)  โครงการที่ขอกู้
และรายละเอียดการประกอบกิจการของกลุ่ม
(๔) 
แผนผังที่อยู่อาศัยของสมาชิกทุกคนและที่ตั้งของสถานที่ทำงานของกลุ่มผู้รับงานไปทำที่บ้าน
(๕)  สำเนาหลักฐานการจดทะเบียนกลุ่ม

ข้อ  ๒๐ 
การยื่นคำร้องขอ ให้ยื่นต่อ
(๑)  ส่วนกลาง ให้ยื่นคำร้องที่สำนักงานผู้รับงานไปทำที่บ้านหรือสำนักงานสวัสดิการและคุ้มครองแรงงานพื้นที่
(๒)  ส่วนภูมิภาค
ให้ยื่นคำร้องที่สำนักงานสวัสดิการและคุ้มครองแรงงานจังหวัด

ข้อ ๒๑ 
ให้คณะกรรมการแต่งตั้งคณะอนุกรรมการเพื่อพิจารณาคำร้องขอกู้

ข้อ ๒๒ 
เมื่อสำนักงานสวัสดิการและคุ้มครองแรงงานจังหวัดหรือสำนักงานผู้รับงานไปทำที่บ้านหรือสำนักงานสวัสดิการและคุ้มครองแรงงานพื้นที่
ได้รับคำร้องแล้วให้ตรวจสอบข้อเท็จจริงและวิเคราะห์เสนอความเห็นให้คณะอนุกรรมการตามข้อ
๒๑ เพื่อพิจารณา

ข้อ ๒๓  การพิจารณาอนุมัติเงินกู้
ให้พิจารณาโดยอาศัยหลักเกณฑ์ ดังนี้
(๑)  วัตถุประสงค์และความเป็นไปได้ของโครงการที่ขอกู้
(๒)  ความสามารถในการบริหารจัดการของกลุ่ม
(๓)  ความสามารถในการชำระคืนของกลุ่ม
(๔)  หลักประกันในการกู้
(๕)  หนี้สินของกลุ่ม

ข้อ ๒๔  คณะกรรมการเป็นผู้มีอำนาจอนุมัติเงินกู้
และอาจมอบหมายให้คณะอนุกรรมการพิจารณาอนุมัติเงินกู้ภายในวงเงินที่คณะกรรมการกำหนดก็ได้

ข้อ ๒๕ 
ก่อนการจ่ายเงินกู้ให้แก่กลุ่มผู้รับงานไปทำที่บ้าน ให้กรมสวัสดิการและคุ้มครองแรงงานจัดให้ผู้กู้มาทำสัญญากู้ไว้เป็นหลักฐานตามแบบที่อธิบดีกำหนด
ให้อธิบดีหรือผู้ซึ่งอธิบดีมอบหมายลงนามในสัญญาในฐานะผู้ให้กู้
และให้สมาชิกกลุ่มผู้รับงานไปทำที่บ้านผู้กู้เป็นผู้ลงนามในฐานะผู้กู้ทุกคน
ผู้กู้จะต้องชำระเงินต้นพร้อมดอกเบี้ยคืนภายในระยะเวลาที่กำหนดตามสัญญา
ในกรณีที่มีเหตุสุดวิสัยหรือความจำเป็นเกิดขึ้น
ถ้าเห็นเป็นการสมควรคณะกรรมการอาจพิจารณาให้ระงับการคิดดอกเบี้ยหรือผ่อนผันเลื่อนกำหนดเวลาการส่งใช้คืน
ทั้งนี้ ยกเว้นดอกเบี้ยซึ่งเกิดจากกรณีที่กลุ่มผู้รับงานไปทำที่บ้านนำเงินที่ได้จากการกู้ไปใช้ผิดความมุ่งหมายตามที่ระบุในสัญญาและอธิบดีหรือผู้ซึ่งอธิบดีมอบหมายได้เรียกเงินกู้คืน

ข้อ ๒๖  เมื่อพ้นกำหนดระยะเวลาการใช้เงินคืนตามสัญญา
หากกลุ่มผู้รับงานไปทำที่บ้านไม่ชำระหนี้ให้เสร็จสิ้นภายในกำหนดหกสิบวันนับแต่วันสิ้นสุดสัญญาให้อธิบดีหรือผู้ซึ่งอธิบดีมอบหมายบอกกล่าวเป็นหนังสือแก่กลุ่มผู้รับงานไปทำที่บ้านและให้ผู้กู้ชำระเงินกู้พร้อมดอกเบี้ยภายในสามสิบวันนับแต่วันที่ได้รับหนังสือบอกกล่าวเมื่อพ้นกำหนดนี้แล้วหากไม่ชำระหนี้
ให้อธิบดีหรือผู้ซึ่งอธิบดีมอบหมายดำเนินการตามกฎหมายเพื่อบังคับชำระหนี้ต่อไป

หมวด  ๕
การเงินและการบัญชี

ข้อ ๒๗  ให้สำนักงานผู้รับงานไปทำที่บ้าน
กรมสวัสดิการและคุ้มครองแรงงานเปิดบัญชีเงินฝากกับธนาคาร ๓ บัญชี
(๑)  บัญชีเงินฝากกระแสรายวัน ใช้ชื่อบัญชีว่า กองทุนเพื่อผู้รับงานไปทำที่บ้าน บัญชีกระแสรายวัน ๑
เพื่อรับเงินทั้งปวงของกองทุนและโอนเงินเข้าบัญชี กองทุนเพื่อผู้รับงานไปทำที่บ้าน
บัญชีออมทรัพย์
(๒)  บัญชีเงินฝากออมทรัพย์ ใช้ชื่อบัญชีว่า กองทุนเพื่อผู้รับงานไปทำที่บ้านบัญชีออมทรัพย์
เพื่อการโอนเข้าบัญชีเงินฝากกระแสรายวัน กองทุนเพื่อผู้รับงานไปทำที่บ้าน
บัญชีกระแสรายวัน ๒ เท่านั้น
(๓)  บัญชีเงินฝากกระแสรายวัน ใช้ชื่อบัญชีว่า กองทุนเพื่อผู้รับงานไปทำที่บ้าน บัญชีกระแสรายวัน ๒
เพื่อจ่ายเงินตามข้อ ๙

ข้อ ๒๘ 
ให้สำนักงานสวัสดิการและคุ้มครองแรงงานจังหวัดเปิดบัญชีเงินฝากธนาคาร
บัญชีกระแสรายวัน ๑ บัญชี ใช้ชื่อบัญชีว่า กองทุนเพื่อผู้รับงานไปที่บ้านจังหวัด.......บัญชีกระแสรายวัน เพื่อรับเงินจากส่วนกลางและเพื่อจ่ายเงินตามข้อ ๙

ข้อ ๒๙  ให้กองทุนรับเงินได้โดยวิธีการอย่างใดอย่างหนึ่ง
ดังต่อไปนี้
(๑)  เงินสด เช็ค ตั๋วแลกเงิน หรือธนาณัติ
(๒)  โดยวิธีการอื่นตามที่อธิบดีกำหนด

ข้อ ๓๐ 
ให้กองทุนออกใบเสร็จรับเงินให้แก่ผู้ชำระเงินทุกครั้ง เว้นแต่รายรับซึ่งตามลักษณะไม่อยู่ในสภาพที่จะออกใบเสร็จรับเงินได้ก็ให้ใช้หลักฐานการรับเงินแทน
ใบเสร็จรับเงินให้เป็นไปตามแบบท้ายระเบียบนี้
และให้มีสำเนาสองฉบับเพื่อส่งสำนักงานผู้รับงานไปทำที่บ้านหนึ่งฉบับ
และติดไว้กับเล่มหนึ่งฉบับ

ข้อ ๓๑  เงินที่กองทุนได้รับ
ให้สำนักงานผู้รับงานไปทำที่บ้านและสำนักงานสวัสดิการและคุ้มครองแรงงานจังหวัดนำส่งเข้าบัญชี
กองทุนเพื่อผู้รับงานไปทำที่บ้าน บัญชีกระแสรายวัน ๑ ภายในวันที่ได้รับเงินหรืออย่างช้าภายในวันทำการถัดไป

ข้อ ๓๒  การจ่ายเงินกู้ในส่วนกลาง ให้จ่ายบัญชี กองทุนเพื่อผู้รับงานไปทำที่บ้าน บัญชีกระแสรายวัน ๒
ในส่วนภูมิภาคให้จ่ายจากบัญชี กองทุนเพื่อผู้รับงานไปทำที่บ้านจังหวัด........บัญชีกระแสรายวัน

ข้อ ๓๓  วิธีการจ่ายเงินให้จ่ายได้โดยวิธีการอย่างใดอย่างหนึ่ง
ดังต่อไปนี้
(๑)  เช็ค หรือตั๋วแลกเงิน
(๒)  โดยวิธีการอื่นตามที่อธิบดีกำหนด

ข้อ ๓๔  การเขียนเช็คสั่งจ่าย
ให้เขียนเช็คสั่งจ่ายในนามผู้กู้หรือผู้ได้รับมอบอำนาจจากผู้กู้และขีดฆ่าคำว่า ผู้ถือ ออก

ข้อ ๓๕ 
การจ่ายเงินกู้ให้ใช้ใบรับเงินท้ายแบบสัญญากู้ ซึ่งผู้รับเงินลงชื่อรับเงินแล้วเป็นหลักฐานการจ่าย

ข้อ ๓๖  การสั่งจ่ายเงินจากบัญชี กองทุนเพื่อผู้รับงานไปทำที่บ้าน บัญชีกระแสรายวัน ๒
ให้มีผู้ลงลายมือชื่อในเช็คร่วมกันสองคน ซึ่งต้องเป็นข้าราชการพลเรือนไม่ต่ำกว่าระดับ
๘ ที่อธิบดีมอบหมายและข้าราชการพลเรือนไม่ต่ำกว่าระดับ ๖ ในสำนักงานผู้รับงานไปทำที่บ้าน

ข้อ ๓๗  การสั่งจ่ายเงินจากบัญชี กองทุนเพื่อผู้รับงานไปทำที่บ้านจังหวัด.......บัญชีกระแสรายวัน ให้มีผู้ลงลายมือชื่อในเช็คร่วมกันสองคน ซึ่งต้องเป็นข้าราชการพลเรือนไม่ต่ำกว่าระดับ
๖ ที่สวัสดิการและคุ้มครองแรงงานจังหวัดมอบหมาย

ข้อ ๓๘  ให้สำนักงานผู้รับงานไปทำที่บ้าน
จัดทำประมาณการรายรับรายจ่ายประจำปี และจัดสรรเงินกองทุนไม่เกินร้อยละ ๑๐
ของดอกผลของกองทุนต่อปีเพื่อเป็นค่าใช้จ่ายในการบริหารงานกองทุน
เสนอคณะกรรมการและกระทรวงการคลังพิจารณาเห็นชอบในแต่ละปี โดยให้ใช้จ่ายเฉพาะรายจ่ายในลักษณะหมวดรายจ่าย
ดังต่อไปนี้
(๑)  ค่าจ้างชั่วคราว
(๒)  ค่าตอบแทนใช้สอยและวัสดุ
(๓)  ค่าสาธารณูปโภค
(๔)  ค่าครุภัณฑ์ ที่ดิน และสิ่งก่อสร้าง
(๕)  รายจ่ายอื่นตามที่คณะกรรมการเห็นชอบ

ข้อ ๓๙ 
ให้อธิบดีหรือผู้ซึ่งอธิบดีมอบหมายเป็นผู้สั่งจ่ายตามรายการและภายในวงเงินประมาณรายจ่ายประจำปีที่กระทรวงการคลังอนุมัติตามข้อ
๓๘

ข้อ ๔๐  การบัญชีให้ทำตามระบบบัญชีคู่
เกณฑ์เงินคงค้างตามที่ได้รับความเห็นชอบจากกระทรวงการคลัง

ข้อ ๔๑  ให้สำนักงานผู้รับงานไปทำที่บ้าน
จัดทำรายงานการรับจ่ายเงินกองทุนประจำเดือน เสนอคณะกรรมการเพื่อทราบภายใน ๔๕ วัน
นับตั้งแต่วันถัดจากวันสิ้นเดือน

ข้อ ๔๒  การปิดบัญชีให้กระทำปีละครั้งตามปีปฏิทิน
และจัดทำงบการเงินพร้อมรายละเอียดประกอบส่งสำนักงานการตรวจเงินแผ่นดินตรวจสอบและรับรองภายในหนึ่งร้อยยี่สิบวันนับแต่วันสิ้นสุดปีปฏิทิน
เมื่อสำนักงานการตรวจเงินแผ่นดินตรวจสอบและรับรองแล้ว ให้ส่งสำเนางบการเงินดังกล่าว
ให้กรมบัญชีกลางและคณะกรรมการเพื่อทราบต่อไป

ข้อ ๔๓  การตัดหนี้สูญ ให้กรมสวัสดิการและคุ้มครองแรงงานขออนุมัติจากคณะกรรมการและขอทำความตกลงกับกระทรวงการคลังเป็นรายๆ
ไป

ข้อ ๔๔  ให้หน่วยงานตรวจสอบภายใน
กรมสวัสดิการและคุ้มครองแรงงานตรวจสอบเกี่ยวกับการดำเนินงานการเงินและบัญชีกองทุน
การพัสดุ แล้วรายงานผลการตรวจสอบให้อธิบดีทราบอย่างน้อยปีละครั้ง

ประกาศ ณ วันที่ ๒๕ กุมภาพันธ์ พ.ศ. ๒๕๔๕
ฐาปบุตร 
ชมเสวี
อธิบดีกรมสวัสดิการและคุ้มครองแรงงาน

[เอกสารแนบท้าย]

๑. 
ใบเสร็จรับเงินกองทุนเพื่อผู้รับงานไปทำที่บ้าน

(ดูข้อมูลจากภาพกฎหมาย)

พุทธชาด / แก้ไข
๑๑ พฤศจิกายน ๒๕๔๕
A+B (C)

[๑]
ราชกิจจานุเบกษา เล่ม ๑๑๙/ตอนที่ ๗๓ ง/หน้า ๓๔/๑๐ กันยายน ๒๕๔๕